## Uredba o osnivanju Agencije za prostore ugrožene eksplozivnom atmosferom

### NN 60/2002 (23.5.2002.), Uredba o osnivanju Agencije za prostore ugrožene eksplozivnom atmosferom

# Vlada Repub­like Hrvatske

1074

Na temelju članka 12. stavka 2. Zakona o ustanovama (Narodne novine, br.
76/93, 29/97, 47/99) i članka 35. stavka 2. Zakona o normizaciji (»Narodne
novine«, broj 55/96), Vlada Repub­like Hrvatske je na sjednici održanoj 16.
svibnja 2002. godine donijela

## UREDBU

### o osnivanju Agencije za prostore ugroŽene eksplozivnom atmosferom

OsnivaČ i ime ustanove

Članak 1.

Ovom Uredbom Republika Hrvatska osniva javnu ustanovu za prostore ugrožene
eksplozivnom atmosferom.

Ustanova iz stavka 1. ovog članka
osniva se pod nazivom: AGENCIJA ZA PROSTORE UGROŽENE EKSPLOZIVNOM ATMOSFEROM.

Skraćeni naziv ustanove
glasi: Ex-AGENCIJA.

Sjedište Ex-AGENCIJE je u
Zagrebu, Baštijanova bb.

Članak 2.

Osnivač Ex-AGENCIJE je Vlada
Republike Hrvatske, u ime Republike Hrvatske.

Ex-AGENCIJA ima svojstvo
pravne osobe, s pravima i obvezama propisanim ovom Uredbom, drugim zakonima i
statutom Ex-AGENCIJE.

Ex-AGENCIJA se upisuje u
sudski registar ustanova.

Članak 3.

Unutarnje ustrojstvo
Ex-AGENCIJE pobliže se uređuje statutom Ex-AGENCIJE.

Djelatnost Ex-AGENCIJE

Članak 4.

Djelatnost Ex-AGENCIJE čine sljedeći poslovi i zadaci:

1. provođenje tehničkog nadzora postrojenja, koji obuhvaća klasifikaciju
prostora, instalacije i uređaje namijenjene za rad u prostorima ugroženima
eksplozivnom atmosferom;

2. provođenje tehničkog
nadzora aktivnosti, koji obuhvaća proizvodnju, popravak, instaliranje i održavanje
uređaja namijenjenih za rad u prostorima ugroženima eksplozivnom atmosferom;

3. provođenje tehničkog nadzora nad dokumentacijom za postrojenja i uređaja
namijenjenih za rad u prostorima ugroženima eksplozivnom atmosferom;

4. provođenje tehničkog nadzora nad obvezama poslodavca za zaštitu
zdravlja i sigurnosti posloprimca u prostorima ugrože­nima eksplozivnom
atmosferom;

5. ispitivanje, ocjenjivanje i potvrđivanje sukladnosti uređaja i
opreme, zaštitnih sustava i komponenata namijenjenih eksploziv­noj atmosferi,
plinova, para, maglica i prašine;

6. pripremanje stručnih mišljenja o primjeni propisa na postrojenja i o
potvrđivanju uređaja i proizvoda namijenjenih za rad u prostorima ugroženima
eksplozivnom atmosferom.

Djelatnost Ex-AGENCIJE iz stavka 1. ovoga članka od interesa je za
Republiku Hrvatsku.

Djelatnosti Ex-AGENCIJE ne obavljaju se radi stjecanja dobiti.

Ustrojstvo i tijela Ex-AGENCIJE

Članak 5.

Tijela Ex-AGENCIJE su Upravno vijeće i ravnatelj.

Članak 6.

Upravno vijeće upravlja radom Ex-AGENCIJE.

Upravno vijeće donosi statut, akt o unutarnjem ustroju i načinu rada,
akt o raspodjeli plaća djelatnika, program rada i razvoja, nadzire njihovo izvršavanje,
odlučuje o financijskom i godišnjem obračunu, predlaže promjenu djelatnosti i
statusne promjene, daje Vladi Republike Hrvatske prijedloge i mišljenja o
pojedinim pitanjima, te donosi odluke i obavlja i druge poslove određene ovom
Uredbom i statutom.

Upravno vijeće ima predsjednika i četiri člana, koje imenuje Vlada
Republike Hrvatske na vrijeme od 4 godine.

U Upravno vijeće Vlada Republike Hrvatske imenuje:

1. jednog predstavnika Državnog zavoda za normizaciju i mjeriteljstvo

2. jednog predstavnika
Ministarstva zaštite okoliša i prostornog uređenja

3. jednog predstavnika
reosiguravatelja Croatia LLoyd d.d.

4. jednog predstavnika
Hrvatskog registra brodova

5. jednog predstavnika
djelatnika Ex-AGENCIJE.

Vlada Republike Hrvatske može
razriješiti predsjednika i članove Upravnog vijeća i prije isteka vremena na
koje su imenovani.

Upravno vijeće donosi odluke
većinom glasova svojih članova.

Predsjednik i članovi
Upravnog vijeća imaju pravo na naknadu troškova za svoj rad, u skladu s općim
aktima Ex-AGENCIJE.

Članak 7.

Voditelj Ex-AGENCIJE je
ravnatelj.

Ravnatelja imenuje i razrješava
Upravno vijeće, u skladu sa zakonom i statutom.

Ravnatelj predstavlja i
zastupa Ex-AGENCIJU, organizira i vodi poslovanje Ex-AGENCIJE, poduzima sve
pravne radnje u ime i za račun Ex-AGENCIJE i zastupa je u svim postupcima pred
sudovima, upravnim i drugim državnim tijelima, te pravnim osobama s javnim
ovlastima, izvršava odluke Upravnog vijeća, obavlja i druge poslove utvrđene
ovom Uredbom i statutom, te je odgovoran za zakonitost rada Ex-AGENCIJE.

Članak 8.

Ravnatelj Ex-AGENCIJE ima
zamjenika, a može imati jednog ili više pomoćnika koje imenuje Upravno vijeće
na prijedlog ravnatelja.

Zamjenik zamjenjuje
ravnatelja u okviru ovlasti ravnatelja i na njega se odgovarajuće primjenjuju
odredbe stavka 3. članka 7. ove Uredbe.

Članak 9.

Stručni rad u Ex-AGENCIJI
obavlja se u unutarnjim ustrojbenim jedinicama, a vode ga stručni voditelji
odnosnih jedinica.

Stručne voditelje iz stavka
1. ovog članka imenuje ravnatelj Ex-AGENCIJE.

Članak 10.

Ravnatelj Ex-AGENCIJE ne može
bez odobrenja Upravnog vijeća sklapati pravne poslove o otuđenju ili opterećenju
nekretnina.

Ravnatelj ne može bez posebne
ovlasti Upravnog vijeća nastupati kao druga ugovorna strana i sa Ex-AGENCIJOM
sklapati ugovore u svoje ime ili za svoj ili račun drugih osoba ili u ime i za
račun drugih osoba.

Ravnatelj, bez posebne
ovlasti Upravnog vijeća, može dati punomoć stručnom voditelju unutarnje ustrojbene
jedinice ili drugoj osobi da zastupa Ex-AGENCIJU u pravnom prometu, i to u
granicama svojih ovlasti, a sukladno odredbama zakona kojima se uređuju obvezni
odnosi.

Statutom Ex-AGENCIJE određuje
se vrijednost nekretnina ili druge imovine ili vrijednost pravnih poslova za
koje je potrebna suglasnost Vlade Republike Hrvatske.

Imovina Ex-AGENCIJE

Članak 11.

Sredstva za poslovanje i rad Ex-AGENCIJA pribavlja obav­ljanjem vlastite
djelatnosti, a za početak rada Ex-AGENCIJE osiguravaju se sredstva u smislu članka
21. ove Uredbe.

Ex-AGENCIJA može stjecati sredstva i iz drugih izvora, donacijama a
sukladno propisima i aktima Ex-AGENCIJE.

Članak 12.

Ex-AGENCIJA odgovara za svoje obveze cijelom svojom imovinom.

Nadzor nad zakonitošću rada Ex-AGENCIJE i općih akata obavlja Državni
zavod za normizaciju i mjeriteljstvo.

Opći akti Ex-AGENCIJE

Članak 13.

Statut Ex-AGENCIJE donosi Upravno vijeće uz suglasnost Vlade Republike
Hrvatske.

Statutom Ex-AGENCIJE pobliže će se utvrditi ustrojstvo, ovlasti, način
rada i odlučivanja pojedinih tijela Ex-AGENCIJE, međusobna prava i obveze
osnivača i Ex-AGENCIJE te druga pitanja od značenja za obavljanje zadaća
Ex-AGENCIJE.

Statut Ex-AGENCIJE donijet će Upravno vijeće u roku od 30 dana po
registraciji Ex-AGENCIJE.

Statut i drugi opći akti Ex-AGENCIJE moraju biti u skladu sa zakonom i
ovom Uredbom.

Članak 14.

Pored statuta, Ex-AGENCIJA ima opće akte sukladno propisima i statutu.

Javnost rada Ex-AGENCIJE

Članak 15.

O javnosti rada Ex-AGENCIJE skrbi ravnatelj.

Upravno vijeće Ex-AGENCIJE jedanput godišnje podnosi izvješće Vladi
Republike Hrvatske o radu Ex-AGENCIJE.

Prijelazne i zavrŠne odredbe

Članak 16.

S-KOMISIJA Državnog zavoda za normizaciju i mjeriteljstvo nastavlja s
radom do upisa javne ustanove Ex-AGENCIJE u sudski registar, i s tim danom
prava i obveze, kao i službenike zatečene na radu u S-KOMISIJI Državnog zavoda
za normizaciju i mjeriteljstvo preuzima ustanova Ex-AGENCIJA.

Članak 17.

Ex-AGENCIJA počinje s radom
danom upisa u sudski registar ustanova.

Članak 18.

Do imenovanja ravnatelja
Ex-AGENCIJE, sukladno ovom Uredbom, dosadašnji tajnik S-KOMISIJE Državnog
zavoda za normizaciju i mjeriteljstvo postaje privremeni ravnatelj Ex-AGENCIJE,
koji će obaviti pripreme za početak rada Ex-AGENCIJE, te podnijeti prijavu za
upis u sudski registar ustanova.

Članak 19.

Vlada Republike Hrvatske imenovat će predsjednika i članove Upravnog
vijeća Ex-AGENCIJE u roku od 30 dana od dana stupanja na snagu ove Uredbe.

Članak 20.

Obavezuje se Upravno vijeće donijeti statut u roku od 60 dana, a druge
opće akte u roku od 90 dana, od dana stupanja na snagu ove Uredbe.

Do donošenja općih akata Ex-AGENCIJE, a radi primjene odredaba ove
Uredbe, ovlašćuje se Upravno vijeće za donošenje odluka koje privremeno uređuju
određena statusna pitanja.

Članak 21.

Sredstva, prava i obveze S-KOMISIJE Državnog zavoda za normizaciju i
mjeriteljstvo prelaze u cijelosti na javnu ustanovu Ex-AGENCIJE.

Prestanak rada Ex-AGENCIJE

Članak 22.

Ex-AGENCIJA prestaje postojati odlukom Vlade Republike Hrvatske, ako
ocijeni da su prestali razlozi za njezino osnivanje, odnosno da više nema mogućnosti
za ostvarivanje zadaća Ex-AGENCIJE na drugi način određen zakonom.

Stupanje na snagu Uredbe

Članak 23.

Ova Uredba stupa na snagu osmog dana od dana objave u »Narodnim novinama«.

Klasa: 023-03/02-01/09
Urbroj: 5030115-02-1
Zagreb, 16. svibnja 2002.

Predsjednik
**Ivica Račan,** v. r.

Uredba, NN 60/2002-1074